På bare ett år har Eliteserien mistet over 500 tilskuere per kamp. En av klubbene det har gått verst utover er Viking.

Før årets 16. mai-runde har TV 2 gått gjennom tilskuertallene for årets sesong til nå. Tallenes tale er alarmerende.

Sammenlignet med i fjor har Eliteserien mistet over 500 tilskuere per kamp. Og hele ni av klubbene som var i Eliteserien i fjor, opplever nedgang.

– Norsk fotball har et dårlig rykte

Faktisk er årets tilskuersnitt det laveste på ti år. Etter åtte serierunder har kun snaue 6500 tilskuere i snitt funnet veien til en Eliteserie-stadion.

Tallene viser en stabil nedgang fra 2007, da Eliteserien var på sitt mest populære noen gang, til i år da populariteten er på sitt laveste.

TV 2s fotballekspert Jesper Mathisen mener at noe av grunnen rett og slett er at folk er lei.

– Fotball har blitt så tilgjengelig at mange er mettet. Folk får rett og slett nok. Det spiller nok inn. Mange jeg prater med bruker det som begrunnelse. I tillegg er det dyrt, for mange blir det for kostbart.

Han tror også at nivået på norsk fotball spiller inn på folks stadionvaner.

– Norsk fotball har fått et dårlig rykte. Og det er egentlig fortjent: Landslaget sliter og prestasjonene til de klubbene som har prøvd seg i Europa har ikke vært gode nok.

– Vålerenga og Viking leverer ikke

– Vår forventning er at vi skal få en økning i 2017.

Det sa administrerende direktør i Norsk Toppfotball, Leif Øverland, tidligere i år til Romsdal Budstikke.

Konfrontert med disse uttalelsene mener han at TV 2s tall gir et feilaktig bilde av virkeligheten.

– Jeg mener det er useriøst å sammenligne tilskuertall før man har hatt 16. mai-runden. Den vil garantert nyansere bildet. Jeg synes det er fantastisk at Rosenborg har en slik økning selv før 16. mai-runden, sier Øverland til TV 2.

Samtidig vedgår han at man gjerne hadde sett at flere folk gikk på Eliteserie-kamp i de største byene.

– Jeg har hele tiden sagt at man må få i gang de to storbyene Oslo og Stavanger. Det hjelper ikke at det kommer folk på kamp i Sarpsborg og Kristiansund. Vålerenga og Viking leverer ikke på publikumfronten, og det gjør store utslag på helheten. Større er ikke norsk fotball.

Øverland mener at tallene fra 2007 er kunstig høye og at det slett ikke er snakk om noen tilskuerflukt.

– Storhetstiden i norsk fotball er over, det er vi alle enige om. Men vi må ikke glemme at vi i Europa har nest flest tilskuere på stadion med tanke på befolkningstall. Kun Skottland er bedre.

– Folk er likegyldige til Viking

Utvikling tilskuertall siste ti år 2007: 10521 2008: 9812 2009: 8966 2010: 8113 2011: 7997 2012: 7005 2013: 6828 2014: 6961 2015: 6711 2016: 6971 2017: 6429 (etter åtte serierunder).

En av klubbene som har kjent tilskuerflukten tettest på kroppen er Viking. De har hatt sin svakeste seriestart på 25 år, og nå flykter også tilskuerne fra Viking stadion.

– Det er veldig få som ser ut til å bry seg, sier Jesper Mathisen. – Viking er nå en klubb omgitt av mer likegyldighet enn entusiasme.

Roger Nilssen spilte for Viking under klubbens gode tider på åtti- og nittitallet. Han mener man har forvaltet Vikings potensial på en dårlig måte.

– Det var vært en negativ spiral over tid. Det har blitt brukt veldig mye penger, og så har det kanskje ikke blitt foredlet godt nok.

Han mener det er trist å se hvordan klubben sliter for øyeblikket, og mener Viking nå må satse lokalt for å få folk tilbake på stadion.

– Det vil skape en helt annen tilstrømning til Viking, og da kan man kanskje klare å lage en god ramme ut av det. Men det er ikke enkelt.

Jesper Mathisen er enig at det er flott med lokale spillere, men han roper likevel varsku til dem som tror at det alene er løsningen.

– Man ser det samme i Start. Så lenge man gjør det bra vil folk på kamp. Da kan man stille med så mange nasjonaliteter man bare vil, sier han til TV 2.

Tilskuertall 2017 (tall for 2016 i parentes) 2016 2017 +/- Rosenborg (16815) 17903 +1088 Brann (11691) 10729 - 968 Odd (8073) 7497 - 576 Vålerenga (9036) 7037 - 2001 Viking (8266) 6825 - 1441 Strømsgodset (6745) 6003 -742 Lillestrøm (5417) 5974 +557 Aalesund (7977) 5948 -2029 Molde (7719) 7783 +64 Sarpsborg (3422) 4595 +1173 Stabæk (3720) 4415 +695 Sandefjord (2900) 4241 +1341 Kristiansund (1359) 3865 +2506 Tromsø (3832) 3215 -617 Haugesund (5168) 4278 -890 Sogndal (3103) 2563 -540

– Men det er ingen som kommer for å se elleve sørlendinger rykke ned.

Viking-trener Ian Burchnall erkjenner at det er en vanskelig situasjon i Viking for øyeblikket, men er ikke enig at tilskuerne har sviktet laget.

– Jeg synes støtten deres har vært god, alt tatt i betraktning. Jeg tror alle forstår at det er en vanskelig tid for klubben, og selv om resultatene ikke har vært de beste, så har vi fått mange positive tilbakemeldinger.

Tirsdag sprakk også nyheten om at den kriserammede klubben vurderer å selge hjemmebanen sin i et desperat forsøk på å få inn ny kapital.